b'\n_START_ARTICLE_\nJorma Cantell\n_START_PARAGRAPH_\nJorma Cantell (s. 18. maaliskuuta 1935) on suomalainen toimittaja ja kirjailija._NEWLINE_Mikkelist\xc3\xa4 kotoisin ollut Cantell opiskeli historiaa Helsingin yliopistossa ja valmistui humanististen tieteiden kandidaatiksi. H\xc3\xa4n toimi 1960-luvulla Partiopoikaj\xc3\xa4rjest\xc3\xb6n tiedotussihteerin\xc3\xa4 1960\xe2\x80\x931961, Uuden Suomen toimittajana 1961\xe2\x80\x931963, Ylioppilaslehden p\xc3\xa4\xc3\xa4toimittajana 1963\xe2\x80\x931966 ja Suomen Sosialidemokraatin eduskuntatoimittajana 1967\xe2\x80\x931970. T\xc3\xa4m\xc3\xa4n j\xc3\xa4lkeen Cantell oli Metallity\xc3\xb6v\xc3\xa4en liiton tiedotussihteerin\xc3\xa4, Ahjo-lehden p\xc3\xa4\xc3\xa4toimittajana 1970\xe2\x80\x931973 ja Suomen Sosialidemokraatin toisena p\xc3\xa4\xc3\xa4toimittajana 1973\xe2\x80\x931976. Cantell irtisanoutui Suomen Sosialidemokraatista 13. syyskuuta 1976 vastalauseena lehden alistamiselle SDP:n tarkempaan valvontaan. My\xc3\xb6hemmin h\xc3\xa4n ty\xc3\xb6skenteli Valco Oy:n henkil\xc3\xb6st\xc3\xb6- ja suhdetoimintajohtajana 1976\xe2\x80\x931979. Cantell kuului 1960- ja 1970-luvulla SDP:ss\xc3\xa4 muun muassa Kalevi Sorsan l\xc3\xa4hipiiriin._NEWLINE_Cantell oli sitten omistamansa Viestint\xc3\xa4kanava Oy:n toimitusjohtajana vuodesta 1980 alkaen. H\xc3\xa4n toimi my\xc3\xb6s Osuuspankkien palkansaajaosaston yhteysp\xc3\xa4\xc3\xa4llikk\xc3\xb6n\xc3\xa4 ja YV-lehden toimitusp\xc3\xa4\xc3\xa4llikk\xc3\xb6n\xc3\xa4 1985\xe2\x80\x931988 sek\xc3\xa4 El\xc3\xa4ke-Varman tiedotussihteerin\xc3\xa4 1994\xe2\x80\x931995._NEWLINE_Cantell julkaisi omakustanteena muistelmakirjansa Tyhj\xc3\xa4ntoimittajan tunnustuksia vuonna 2008. Cantell on kirjoittanut my\xc3\xb6s yhden Uusi Suomi -lehden toimitukseen sijoittuvan dekkarin Murha lehtitalossa ja suomentanut kirjoja.'